OSNOVNA ŠKOLA DOMAŠINEC

M. Kovača 1, Domašinec

40318 Dekanovec

Tel. 863 106, 849 409

e-mail: projekt.florijan@gmail.com

****

**UVOD:** Florijan Andrašec osim što je bio vrsni pučki pisac, bio je kipar i slikar. U doticaj s kiparstvom došao je za vrijeme svoga školovanja u Celju, kada je svoj prirođeni kiparski talent usavršavao radeći u klesarskoj radionici na oblikovanju nadgrobnih spomenika, kako bi zaradio za svoje školovanje. Volio je obrađivati i drvo, pa su tako nastala djela koja i danas krase crkvu u Dekanovcu, seoske „pileke“, ali i poljske puteljke.

Njegova ljubav prema obradi drva i rezbarenju pokazala se i u izradi praktičnih predmeta. Izrađivao je lule, tzv. *cigarišča*, a sebi je napravio štap kao pomoć pri hodanju. (Štap se nalazi u Zavičajnoj zbirci čakovečke knjižnice.)
No, jeste li znali da je Florijan bio i inovator? Jedan njegov rad bio je izložen na izložbi samouka Esposizione campionari 1925. godine u Rimu. Bila je to minijatura preše na polugu, a na spomenutoj izložbi osvojila je zlatnu medalju! (Minijatura preše se danas nalazi u Franjevačkom samostanu u Varaždinu).

Stoga od ove godine po prvi put u naš školski projekt *Florijan i ja* pozivamo i male inovatore, tehničare i majstore da pokažu svoje vještine u izradi tehničkih tvorevina.

Tema ovogodišnjeg natječaja „Florijan i ja“ je Jendraškin Ivek.

Ivek je bio Florijanov sumještan i prijatelj, osoba puna neobičnih ideja, koji je stalno maštao, vizualizirao i htio nešto izrađivati.

Tako je Ivek gradio kuću, a opeku je izradio svojim rukama, materijalom iz svog dvorišta, radio je i prešu za prešanje grožđa koje je sam uzgojio i štošta drugo. Je li Ivek nešto i izradio, saznajte iz pjesama Florijana Andrašeca gdje ćete usput pronaći i inspiraciju za svoje radove te saznati kakav je bio Ivek. (**Prilog 1**)

Iveku škola baš i nije išla, računanje mu je bilo teško, no pronađite inspiraciju i u tome, računaljke, pločice za pisanje, stolica ispod koje se Ivek sakrio.... Pustite mašti na volju, budite kreativni i inovativni. Stvarajte, jer sve što izradite svojim rukama, poput Iveka, zaslužuje pohvalu i nagradu.

**TEHNIČKI** **NATJEČAJ**

Namijenjen je učenicima od 5. do 8.razreda.

**TEMA**: Ivekovi patenti mojim očima.

**MATERIJALI ZA IZRADU:** Svi prirodni materijali (drvo, slama, glina, kamen). Za spajanje koristiti ljepilo i čavliće.

**UVJETI:** Rad mora biti fiksiran na drvenu podlogu (šperploču, lesonit ili drugo), dimenzija podloge je 15x15 cm, s nazivom rada i imenima učenika te imenom mentora u donjem desnom kutu, veličina slova 14, font Tahoma

Npr.

„Ivekova preša“
Ivan Ivić, 5. r.
MENTOR: Ana Anić, prof.

* U izradi može sudjelovati grupa učenika (do 3 učenika).
* Uz rad potrebno je poslati i opis rada (koji materijal je korišten) te faze rada od početne do završne. Rečenice neka budu kratke i jasne. Primjerice,

1. faza IZRADA KONSTRUKCIJE – Koristili smo drvo, sastavljali smo ljepilom.
Uz to je potrebno priložiti i fotografiju, najviše na jednu stranicu A4 formata, veličina slova 12, font Tahoma. Opis je potrebno poslati s tvorevinom.

* Tehnički radovi šalju se poštom. Molimo da ih zaštitite kako se ne bi oštetili. Oštećeni radovi ne ulaze u konkurenciju.
* Radovi se ne vraćaju.

Radove za izložbu odabrat će stručno povjerenstvo te izdvojiti tri najuspješnija rada koji će biti nagrađeni, a svi učenici i mentori čiji će radovi biti izloženi dobit će prigodne zahvalnice. Izložba će se održati krajem travnja u Domu kulture u Dekanovcu.
Sa svim pitanjima slobodno nam se obratite putem elektroničke pošte na adresu:

projekt.florijan@gmail.com

Radovi se šalju na adresu:

OŠ DOMAŠINEC
(za tehnički natječaj „Florijan i ja“)
Ulica Marka Kovača 1, Domašinec
40318 Dekanovec